b'\n_START_ARTICLE_\nKnji\xc5\xbenice Naravoslovnotehni\xc5\xa1ke fakultete Univerze v Ljubljani\n_START_SECTION_\nKnji\xc5\xbenica oddelka za tekstilstvo\n_START_PARAGRAPH_\nKnji\xc5\xbenica Oddelka za tekstilstvo je visoko\xc5\xa1olska knji\xc5\xbenica, ki svoje uporabnike izobra\xc5\xbeuje, jim zagotavlja in izposoja u\xc4\x8dno gradivo ter nudi informacije s podro\xc4\x8dja tekstilne tehnologije. Deluje od ponedeljka do petka med 10. in 16. uro v centralni zgradbi \xc5\xa1tudija tekstilstva na Sne\xc5\xbeni\xc5\xa1ki ulici 5 v Ljubljani. Ustanovljena je bila leta 1962. Njen za\xc4\x8detni fond je \xc5\xa1tel nekaj sto knjig, ki jih je knji\xc5\xbenica podedovala od Fakultete za kemijo. Ob ustanovitvi katedre za oblikovanje tekstilij in obla\xc4\x8dil, se je fond raz\xc5\xa1iril na strokovna podro\xc4\x8dja kot so oblikovanje, moda in slikarstvo. Skupaj s knji\xc5\xbenico je do leta 1996 delovala knji\xc5\xbenica Oddelka za kemijo in kemijsko izobra\xc5\xbeevanje. Nato je postala samostojna knji\xc5\xbenica Oddelka za tekstilstvo. Izposojo preko Kooperativnega online bibliografskega sistema in servisov (dalje: COBISS) je knji\xc5\xbenica uvedla leta 2000. Uporabniki so \xc5\xa1tudentje naravoslovnotehni\xc5\xa1ke fakultete, predvsem Oddelka za tekstilstvo in \xc5\xa1tudentje drugih fakultet, raziskovalci, profesorji in zunanji uporabniki. Knji\xc5\xbenica ponuja raziskovalno gradivo iz vseh podro\xc4\x8dij tekstilstva, kot so moda, oblikovanje, krojenje, fotografije, barve, grafi\xc4\x8dno oblikovanje, tiskarstvo, arhitektura, slikarstvo, umetnost, matematika, kemija, poslovanje in modni dodatki. Knji\xc5\xbeni\xc4\x8dna zbirka obsega tudi vse diplomske, magistrske in doktorske naloge Oddelka za tekstilstvo. V letu 2009 je knji\xc5\xbenica obsegala 26.698 enot knji\xc5\xbenega in 351 enot neknji\xc5\xbenega gradiva. Uporabniki tako lahko dostopajo do spletnih informacijskih virov kot so OCLC Electronic Collections, SAGE Journals Online in ScienceDirect.\n_START_SECTION_\nKnji\xc5\xbenica oddelka za geologijo\n_START_PARAGRAPH_\nKnji\xc5\xbenica podpira \xc5\xa1tudijski proces Oddelka za geologijo, s tem ko uporabnikom omogo\xc4\x8da mo\xc5\xbenost izposoje knjig, ki so namenjene za \xc5\xa1tudijsko gradivo in izobra\xc5\xbeevanje o iskanju dolo\xc4\x8denega gradiva. Nahaja se na dveh lokacijah, v stavbi na A\xc5\xa1ker\xc4\x8devi 12 in na Privozu 11 v Ljubljani. V knji\xc5\xbenici stavbe na A\xc5\xa1ker\xc4\x8devi 12 je tematika gradiva v skladu s katedrami bolj naravoslovnotehni\xc5\xa1ka. Podro\xc4\x8dja, ki jih zajema so minerali, petrologija, materiali, geokemija, ekonomika surovin in geookolje. Knji\xc5\xbenica v stavbi na Privozu 11 pa je usmerjena v naravoslovje oziroma paleontologijo. Podro\xc4\x8dja so paleontologija, stratigrafija, regionalna in sedimentna geologija in aplikativna geologija. Skupni knji\xc5\xbeni fond je leta 2009 obsegal 42.420 enot knji\xc5\xbenega in neknji\xc5\xbenega gradiva. To so knjige, bro\xc5\xa1ure, diplome, magistrske naloge, doktorati, serijske publikacije in geolo\xc5\xa1ke oziroma kartografske karte. Knji\xc5\xbenici se povezujeta, dokaj samostojno delujeta le na podro\xc4\x8dju izposoje gradiva. Omogo\xc4\x8data tudi medknji\xc5\xbeni\xc4\x8dno izposojo, vendar je na voljo le zaposlenim. Tako sodelujeta z Institutom "Jo\xc5\xbeef Stefan" (dalje: IJS), Geolo\xc5\xa1kim zavodom Slovenije (dalje: GeoZS), Prirodoslovnim muzejem Slovenije (dalje: PMS), Centralno tehni\xc5\xa1ko knji\xc5\xbenico (dalje: CTK), Narodno in univerzitetno knji\xc5\xbenico (dalje: NUK) in s Slovensko Akademijo Znanosti in Umetnosti (dalje: SAZU). Omogo\xc4\x8den je dostop do spletnih podatkovnih baz kot sta SpringerLink in ScienceDirect.\n_START_SECTION_\nKnji\xc5\xbenica oddelka za geotehnologijo in rudarstvo ter Oddelka za materiale in metalurgijo\n_START_PARAGRAPH_\nKnji\xc5\xbenica zagotavlja gradivo, in izobra\xc5\xbeuje svoje uporabnike na podro\xc4\x8dju rudarstva, geotehnologije, metalurgije in materialov. Nahaja se v stavbi na A\xc5\xa1ker\xc4\x8devi 12, kjer so tudi prostori obeh oddelkov. Za uporabnike je odprta vsak dan od 8:00 do 10:00 in od 11:00 do 14:00, ob ponedeljkih tudi od 15:00 do 17:00. Fond knji\xc5\xbenice obsega gradivo dveh oddelkov, ki sta imeli v preteklosti dolgo \xc4\x8dasa skupen razvoj. Z reorganizacijo visokega \xc5\xa1olstva v Jugoslaviji, je v 60ih letih 20. stoletja nastala Fakulteta za rudarstvo, metalurgijo in kemijsko tehnologijo (dalje: FRMKT). Nato je na Fakulteti za naravoslovje in tehnologijo (dalje: FNT) nastal Oddelek za montaistiko, ki je pokrival podro\xc4\x8dja rudarstva, metalurgije in geologije. Po razdru\xc5\xbeitvi FNT in nastanku NTF, sta se oddelka sicer osamosvojila, vendar je skupna ostala knji\xc5\xbenica. Najve\xc4\x8d uporabnikov je \xc5\xa1tudentov obeh oddelkov in drugih fakultet, knji\xc5\xbenico pa obiskujejo \xc5\xa1e profesorji, raziskovalci in nekateri drugi zunanji uporabniki. Knji\xc5\xbenica hrani in posreduje knjige, strokovno periodiko, diplomska dela, magistrska dela, doktorske disertacije in raziskovalne naloge s podro\xc4\x8dja rudarstva, geotehnologije, metalurgije materialov, strojni\xc5\xa1tva, elektrotehnike in elektronike ter ra\xc4\x8dunalni\xc5\xa1tva v rudarstvu in geotehnologiji. Zbirka je v letu 2009 obsegala 56.202 enoti knji\xc5\xbenega in neknji\xc5\xbenega gradiva.\n_START_SECTION_\nKnji\xc5\xbenica oddelka za kemijo in kemijsko izobra\xc5\xbeevanje\n_START_PARAGRAPH_\nKnji\xc5\xbenica je vklju\xc4\x8dena v krog visoko\xc5\xa1olskih knji\xc5\xbenic za podro\xc4\x8dje naravoslovja in tehnike, in v tem krogu tudi redno sodeluje. Svoje prostore ima v stavbi na Vegovi 4 v Ljubljani. Nastala je leta 1982, tako kot Oddelek za kemijsko izobra\xc5\xbeevanje in informatiko, ki je nastal z zdru\xc5\xbeitvijo Katedre za kemijsko izobra\xc5\xbeevanje in Ra\xc4\x8dunalni\xc5\xa1kega centra za programirano u\xc4\x8denje (dalje: RCPU). Polnopravna \xc4\x8dlanica sistema COBISS, je knji\xc5\xbenica postala aprila leta 1994, v letu 1996 je za\xc4\x8dela vna\xc5\xa1ati tudi bibliografije sodelavcev Oddelka. Uporabniki knji\xc5\xbenice so \xc5\xa1tudentje, visoko\xc5\xa1olski u\xc4\x8ditelji in sodelavci ter znanstveni delavci, zaposleni na Univerzi v Ljubljani, ter drugi uporabniki, kot so srednje\xc5\xa1olci, osnovno\xc5\xa1olci in upokojenci. Za potrebe \xc5\xa1tudijskih programov ter znanstveno-raziskovalnega dela, ki poteka na oddelku, je knji\xc5\xbenica leta 2009 razpolagala z 12.465 enotami knji\xc5\xbenega in neknji\xc5\xbenega gradiva s \xc5\xa1ir\xc5\xa1ih podro\xc4\x8dij kemije, informatike, ekologije ter angle\xc5\xa1\xc4\x8dine. Hrani tudi diplomska, magistrska in doktorska dela ter raziskovalne naloge in druge publikacije, ki so izdelane na Oddelku. Knji\xc5\xbenica je leta 2009 pre\xc5\xa1la na izposojo gradiva. Zaradi specifi\xc4\x8dnosti le-tega in ve\xc4\x8dinoma unikatnih izvodov, redne in medknji\xc5\xbeni\xc4\x8dne izposoje prej ni imela. Izvaja tudi dejavnosti Osrednjega specializiranega informacijskega centra za narovoslovje (dalje: OSICN): Nudi dostop do svetovnega spleta ter podatkovnih zbirk in elektronskih revij kot so ScienceDirect, OCLC FirstSearch, IEFL Direct / EBSCO Host, Kluwer Academic Publishers in Journal of Chemical Education, ter do specializiranih podatkovnih zbirk (Web of Science, Journal Citation Reports in ERIC).'